cy cy cy cy cy en en cy cy cy cy cy cy cy cy cy cy cy cy cy cy de cy cy cy
Diolch am ddosbarthu’r taflenni ynglŷn â dronau.
Hoffwn ymateb trwy ddweud yn bendant fy mod yn heddychwr hefyd, ond mae’n ofynnol i ystyried dwy ochr i’r ddadl parthed y dronau. Mae Cyngor Cymuned Llanbedr yn cefnogi’r datblygiadau yn y Maes Awyr gan fod swyddi o ansawdd da yn mynd i fod yn allweddol i ffyniant yr ardal. Mae dibynnu ar dwristiaeth yn unig yn ddigon digalon i drigolion sy’n gobeithio gweithio mewn swyddi pwrpasol a phroffesiynol.
Mae’n wir bod dronau yn cael eu defnyddio yn filwrol, ond mae dewis ehangach o bwrpasau eraill ynghlwm â’r dechnoleg yma. Yn hyn o beth mae llawer o fywydau yn cael eu hachub trwy ddefnyddio dronau i archwilio newidiadau daearegol, y tywydd a’r hinsawdd, ac ati. Nid y dechnoleg, na’r sawl sy’n ei datblygu sydd ar fai lle bo pwrpasau gormesol yn y fantol. Ers i’r bod dynol gerdded y ddaear gyntaf, mae rhyfela wedi bod yn rhan annatod o hanes, a gellid cynnwys crefydd ymysg y catalyddion. Nid yw technoleg yn gyfrifol am erchyllter rhyfeloedd, ond saif y bai ar y sawl sy’n penderfynu difa pobloedd eraill heb unrhyw gydwybod parthed y dioddefaint. O’r cledd i’r bom, yr un effaith sydd, ac mae hanes wedi cynnwys cyflafan yn rhan o frwydro milwrol.
Oni fyddai’n well i annog pobl rhag ymgyrchu mewn casineb hiliol a chrefyddol, ac i ganolbwyntio ar ddangos i’r gwleidyddwyr fod codi propaganda yn erbyn pobloedd a chrefyddau eraill yn annerbyniol? Ni fyddai angen arfau milwrol i wneud hynny.
Er gwybodaeth, mae gweinyddwyr gwefan www.llanbedr.com yn rhoi cyfle i bobl yr ardal a thu hwnt i gyfrannu at y ddadl yma, ac yn eich gwahodd i gysylltu i ychwanegu eich barn.
Cymdeithas y Cymod ( Cell Dwyryd a Glaslyn )
Llawer o ddiolch i chi am eich neges ac roeddem yn falch o gael ymateb oedd yn codi cwestiynau ddigon teg a phwysig.
Fe fuom yn ystyried yn ofalus iawn ynglyn a dosbarthu taflenni a'i peidio - ac yn trafod yn faith beth i'w gynnwys yn y daflen .
Yr ydym wedi gwneud ymdrechion eraill i ofyn cwestiynau ac i geisio rhannu gwybodaeth. Yr ydym wedi llythyru'r wasg, wedi trefnu deiseb, cyfarfod cyhoeddus
ym Mothmadog yn ogystal â chysylltu a chyngorwyr , Cyngor Gwynedd, AC ac AS. Helpu pobl i ofyn cwestiynau oedd y prif fwriad
Fe hoffwn godi un neu ddau o bethau mewn ymateb, heb fod yn faith nac yn feichus. Mae'r gwefannau sydd yn cael eu nodi yn y daflen yn eithriadol o bwysig o ran gwybodaeth am dronau a'r ymgyrch y mae Cymdeithas y Cymod wedi bod yn rhan ohoni ers blynyddoedd.
Mae'r daflen yn tynnu sylw at y defnydd llesol o'r dronau ac y mae angen pwysleisio hynny. Fodd bynnag y mae'r defnydd milwrol yn llawer mwy ac yn datblygu ar raddfa fawr.
Mae'r ffaith fod QinetiQ eu hunain yn sôn y bydd Llanbedr yn gwneud arfordir Gorllewin Cymru yn ardal allweddol  trwy wneud Llanbedr yn rhan o'r datblygiadau yn Aberporth.Does dim amheuaeth o'r datblygu milwrol yn Aberporth, oherwydd y berthynas ag Epynt ( safle filwrol, wrth gwrs ) ac yn creu triongl sy'n cynnwys môr a mynydd a defnydd o 'ofod awyr '. Fe welwch pam fod lle i bryderu yn fawr a lle I ofyn  am fwy wybodaeth.
Mae gen i ofn fod Aberporth hefyd yn codi cwestiynau ynglŷn â swyddi.Yr un oedd yr addewid yno hefyd : swyddi i bobl leol. Ond ychydig iawn o swyddi a ddaeth ac yr oedd yr ychydig swyddi arbenigol ar gyfer rhai â phrofiad o swydd o fewn y cwmni neu swyddi 'o bell'. Wedi'r cyfan y mae'r dronau yn cael eu rheoli 'o bell' - eu rheoli yn Nevada i fomio ym Mhacistan !
Mae llawer o waith Cymdeithas y Cymod ( fel mudiadau heddychol eraill ) yn cesio tynnu sylw at y militareiddio sydd yn digwydd heb i ni sylweddoli gyda thwf aruthrol yn y fasnach arfau, a chwmniau masnachol global erbyn hyn yn elwa ar gynhyrchu a gwerthu arfau . Yn y pendraw nid oes ganddynt unrhyw gyfrifoldeb cymunedol oherwydd llwyddiant masnachol sy'n bwysig . Mae Cymru yn cael ei militareiddio heb i ni sylweddoli hynny. Trwy gael unrhyw ran yn natblygiad y dronau y mae Cymru mewn perygl o hybu sefylla lle gall unrhyw wlad ( neu derfysgwyr - maent hwythau a'r gallu i ddatblygu dronau at ryfela ) fod yn hedfan awyrennau all fomio unrhyw amser, yn croeosi ffiniau rhyngwladol yn anghyfreithlon  ac yn targedu ardaloedd am eu bod yn credu fod yna unigolion yn llechu yno. Mae hynny yn golygu bomio cartrefi, fel yn Gasa yn ddiweddar.
........a dyna fi wedi mynd yn faith !
Diolch yn fawr  am dynnu sylw at wefan Llanbedr.com. Fe fethais neithiwr â gweld y lle i gyfrannu i drafodaeth, ond fe fydd yn rhaid i mi edrych eto. Fe fyddwn yn awyddus i gyfrannu, wrth gwrs.
Diolch eto am eich ymateb.
Ar ran y gell ac ar ran Cyndeithas y Cymod ( oedd yn dathlu canmlwyddiant yn 2014 )